आपाधापी के इस दौर में अब इस वर्ग की हँसी भी काफूर हो गई है। ऐसे में, जीवन से गायब हो रही हँसी को सहज रूप से कैसे वापस लाया जाए, इसकी चिंता करने की जगह पार्कों में जबरन हँसने का चलन चलाया जा रहा है। यह तो सब को पता है कि मध्य वर्ग के बीच से हँसी के गायब होने का कारण अभाव नहीं, हवस है, और-और की तृष्णा है। नई उपभोक्ता संस्कृति ने इस तृष्णा का बहुत विस्तार कर दिया है, जबकि हँसी के लिए जीवन में संतोष का होना बहुत जरूरी है। संतोष अब से कुछ पहले तक जीवन का एक सहज तत्व था, जो अब बहुत ही दुर्लभ हो गया है। तभी तो नकली हँसी से संतोष करना पड़ रहा है।